2012.gada Noteikumi Nr.

Rīgā (prot. Nr. .§)

**Kārtība, kādā valsts iestādes, pašvaldības un pašvaldību iestādes
pasūta pētījumus**

Izdoti saskaņā ar likuma

"Par valsts un pašvaldību finanšu līdzekļu un

mantas izšķērdēšanas novēršanu"

9.2 pantu

**I. Vispārīgie jautājumi**

1. Noteikumi nosaka kārtību, kādā tiek klasificēti valsts iestāžu, pašvaldību un pašvaldību iestāžu pētījumi, kā arī nosaka pētījumu pasūtīšanas un izstrādes vadības nosacījumus, minimālās prasības pētījuma pasūtījuma un izstrādes dokumentācijai un prasības sabiedrības informēšanai.

2. Noteikumi attiecas uz Ministru kabineta padotībā esošām valsts pārvaldes iestādēm, pašvaldībām, plānošanas reģioniem un pašvaldību iestādēm.

3. Pētījums, ko pasūta valsts iestāde, pašvaldība, plānošanas reģions vai pašvaldības iestāde (turpmāk – pētījuma pasūtītājs), ir praktisks izpētes darbs, kas nodrošina situācijas izpēti un analīzi, konceptuālu priekšlikumu izstrādi, ietekmes izvērtēšanu un citu ar attīstības plānošanu un nozares un teritorijas attīstību saistītu uzdevumu izpildi attiecīgā pētījuma pasūtītāja kompetences jomā.

4. Pētījuma pasūtījums šo noteikumu izpratnē ir:

4.1. pakalpojuma iepirkums līdz 2999 latiem (bez pievienotās vērtības nodokļa), par kuru pasūtītājs noslēdz līgumu, nepiemērojot šo noteikumu V nodaļu;

4.2. pakalpojuma iepirkums, kura paredzamā līgumcena ir 3000 latu (bez pievienotās vērtības nodokļa) vai lielāka.

5. Pētījuma pasūtītājs atbilstoši publisko iepirkumu regulējošajiem normatīvajiem aktiem pētījumu pasūta esošo budžeta līdzekļu ietvaros vai Eiropas Savienības politiku instrumentu un pārējās ārvalstu finanšu palīdzības līdzfinansētiem projektiem un pasākumiem paredzēto līdzekļu ietvaros.

6. Šie noteikumi neattiecas uz:

6.1. pētījumiem, ko pasūta valsts augstskolas un valsts zinātniskie institūti;

6.2. pētījumiem, kas likuma "Par valsts noslēpumu" izpratnē uzskatāmi par valsts noslēpumu vai kurus iestādes nosaka par ierobežotas pieejamības informāciju.

7. Pētījumiem, kurus finansē starptautiskas un ārvalstu organizācijas, kas ir noteikušas citas prasības pētījumu pasūtīšanai, nepiemēro šo noteikumu II, III, IV un V nodaļu.

8. Pētījumiem, kurus pasūta Publisko iepirkumu likuma 3.panta pirmās daļas 6.punkta noteiktajā kārtībā, nepiemēro šo noteikumu II, III, IV un V nodaļu.

9. Pētījumiem, kuru izstrāde tiek regulēta ar citu ārējo normatīvo aktu, nepiemēro šo noteikumu II, III, IV un V nodaļu, bet valsts vides monitoringam nepiemēro arī šo noteikumu VI nodaļu.

10. Pētījuma pasūtījuma plānošanā, dokumentācijas izstrādē un pētījuma izstrādes vadībā pētījuma pasūtītājs var iesaistīt arī citas valsts un pašvaldību iestādes, sociālos partnerus un nevalstiskās organizācijas, kā arī zinātnisko institūciju pārstāvjus vai konsultēties ar tiem.

11. Pētījuma izstrādātājs ir šo noteikumu 4.punktā minētā izsludinātā iepirkuma uzvarētājs vai pakalpojuma sniedzējs.

12. Pārresoru koordinācijas centrs nodrošina pētījumu un publikāciju datu bāzes (turpmāk – datu bāze) administrēšanu.

13. Par iesniegtās informācijas pareizību un savlaicīgu informācijas atjaunošanu atbild informācijas nosūtītājs.

**II. Pētījumu klasifikācija**

14. Pētījumi tiek klasificēti šādi:

14.1. sabiedriskās domas pētījumi – aptaujas vai pētījumi, ko izstrādā, lai noskaidrotu sabiedrības vai noteiktas sabiedrības daļas viedokli par konkrētu nozarei vai teritorijai aktuālu problēmu vai tās risinājumu, kā arī nostāju kādā nozarei vai teritorijai aktuālā jautājumā;

14.2. padziļinātas ekspertīzes pētījumi politikas vai tiesiskā regulējuma izstrādei, politikas analīzei un ietekmes novērtēšanai – pētījumi, kas tiek izstrādāti, lai iegūtu neatkarīgu analīzi par konkrētu politiku vai tiesiskā regulējuma izstrādes nepieciešamību, novērtētu esošās politikas vai regulējuma īstenošanu un sasniegtos rezultātus;

14.3. regulāri veicami pētījumi, tajā skaitā izpētes monitorings, ko veic, lai ievāktu konkrētus datus par nozari vai teritoriju pēc iepriekš noteiktas metodoloģijas, nodrošinot, lai dati noteiktā laikposmā būtu salīdzināmi un lai varētu veikt analīzi, balstoties uz attiecīgajiem apkopotajiem datiem;

14.4. starptautiski salīdzinošie pētījumi, ko veic, lai nodrošinātu starptautisku saistību izpildi, ievāktu datus saskaņā ar starptautiski noteiktu metodoloģiju un veiktu starptautiskām prasībām atbilstošu datu analīzi;

14.5. kompleksi analītiski pētījumi un izstrādes – pētījumi, ko veic, lai nodrošinātu starpnozaru sociāli ekonomisko procesu analīzi, izzinātu valsts ilgtspējīgas attīstības un globālās konkurētspējas tendences, izaicinājumus un iespējas nākotnē Latvijas (tajā skaitā nozaru vai teritoriju) attīstībai nozīmīgos jautājumos.

**III. Pētījumu plānošana**

15. Valsts iestādes katru gadu apkopo informāciju par attiecīgajā gadā plānotajiem pētījumiem atbilstoši šo noteikumu 1.pielikumam un līdz 31.janvārim nosūta to Pārresoru koordinācijas centram.

16. Plānošanas reģioni un pašvaldības apkopo informāciju par attiecīgajā gadā plānotajiem pētījumiem, t.sk. pašvaldību iestāžu attiecīgajā gadā plānotajiem pētījumiem, atbilstoši šo noteikumu 1.pielikumam un līdz 31.janvārim nosūta to Vides aizsardzības un reģionālās attīstības ministrijai. Vides aizsardzības un reģionālās attīstības ministrija apkopo informāciju un līdz 1.aprīlim nosūta to Pārresoru koordinācijas centram.

17. Divu nedēļu laikā Pārresoru koordinācijas centrs pārbauda valsts iestāžu sniegto informāciju par attiecīgajā gadā plānotajiem pētījumiem un plānoto pētījumu satura pārklāšanās gadījumā informē par to atbildīgās iestādes.

18. Ja pētījumu plānošanas gaitā ir nepieciešams veikt izmaiņas un papildinājumus 1.pielikumā minētajai informācijai, valsts iestādes nekavējoties nosūta šo informāciju Pārresoru koordinācijas centram.

19. Plānošanas reģioni, pašvaldības un pašvaldību iestādes par izmaiņām un papildinājumiem 1.pielikumā norādītajā informācijā nekavējoties informē Vides aizsardzības un reģionālās attīstības ministriju un Pārresoru koordinācijas centru.

20. Pārresoru koordinācijas centrs mēneša laikā pēc informācijas saņemšanas ievieto to datu bāzē.

**IV. Pētījuma izstrādes vadība**

21. Pētījuma pasūtītājs nodrošina koordinētu pētījuma izstrādes procesu un līguma izpildes plānošanu, uzrauga pētījuma uzdevumu un kvalitātes prasību izpildi, pētījuma rezultāta sasniegšanu, nodrošina dokumentācijas un produktu izvērtēšanu un apstiprināšanu, kā arī regulāru komunikāciju starp pētījuma pasūtītāju un izstrādātāju.

22. Pētījuma izstrādes gaitā var tikt izveidota pētījuma izstrādes vadības grupa, kurā iekļauj vismaz vienu pētījuma pasūtītāja pārstāvi un vismaz vienu pētījuma izstrādātāja pārstāvi, kā arī, ja pētījuma pasūtītājs uzskata par nepieciešamu, citas ieinteresētās personas, ja pētījuma tēma skar citas valsts institūcijas kompetenci vai ja attiecīgā persona ir uzaicināta pēc pētījuma pasūtītāja iniciatīvas.

**V. Prasības pētījuma pasūtījuma un izstrādes dokumentācijai**

23. Izsludinot publisko iepirkumu, pētījuma pasūtītājs nodrošina, ka papildus Publisko iepirkumu likumā noteiktajām obligātajām prasībām iepirkuma dokumentācijā par pētījuma pasūtīšanu tiek noteiktas šādas prasības:

23.1. minimālās prasības pētījuma izstrādātāju kvalifikācijai – izglītības un pieredzes prasības pētījuma izstrādes personālam;

23.2. piedāvājuma izvēles kritēriju noteikšanas pamatprincipi atbilstoši šo noteikumu 24.punktam un atbilstoši katra pētījuma mērķim;

23.3. pētījuma izstrādes pamatojums;

23.4. pētījuma mērķis vai mērķis un tā apakšmērķi;

23.5. informāciju par iepriekš veiktajiem pētījumiem attiecīgajā jomā, ja tāda ir pieejama;

23.6. pētījuma darba uzdevums vai uzdevumi, kas jāveic izstrādātājam, lai sasniegtu pētījuma pasūtītāja noteikto pētījuma mērķi;

23.7. pētījuma veikšanas posmi un metodiskās prasības, kas jāievēro, īstenojot katru no pētījuma posmiem;

23.8. pētījuma rezultāts, pētījuma rezultāta izmantošanas iespējas un pētījuma rezultāta lietotāji;

23.9. pētījuma izstrādes laikā sagatavojamie dokumenti (piemēram, ievada un nobeiguma ziņojumi, starpziņojumi, prezentācijas) un to iesniegšanas termiņš;

23.10. pētījuma publiskās pieejamības nosacījumi;

23.11. prasības pētījuma izstrādes pretendentiem iesniegt:

23.11.1. pētījuma iesaistītā personāla dzīvesgaitas aprakstu (CV) atbilstoši šo noteikumu 2.pielikumam, kas apliecina pētījuma izstrādē iesaistītā personāla atbilstību noteiktajiem kvalifikācijas kritērijiem. Ja nepieciešams, pētījuma pasūtītājs dzīvesgaitas apraksta (CV) paraugā var iekļaut papildu sadaļas;

23.11.2.  pētījuma izstrādes darba plānu, kurā sniegts detalizēts katra pētījuma īstenošanas posma apraksts, identificējot un raksturojot izmantotās informācijas ieguves un analīzes metodes;

23.12. citas iespējamās pētījuma pasūtītāja prasības (piemēram, prasība iesniegt pētījuma izstrādē iesaistītā personāla paredzamās noslodzes sadalījumu).

24. Pētījuma pasūtītājs nosaka piedāvājuma izvēles kritēriju atbilstoši Publisko iepirkumu likuma 8.1panta trešajai daļai vai 46.pantam, lai izvēlētos tādu piedāvājumu, kas nodrošinās kvalitatīva pētījuma izstrādi atbilstoši pētījuma mērķim, sagaidāmajam pētījuma rezultātam un rezultāta izmantošanai. Ja pētījuma pasūtītājs par piedāvājuma izvēles kritēriju nosaka saimnieciski visizdevīgāko piedāvājumu, tas pētījuma piedāvājuma vērtēšanai papildus var izvirzīt metodoloģijas vērtēšanas kritērijus (metodes, kādas tiks izmantotas, lai izpildītu darba uzdevumus un sasniegtu izvirzīto mērķi, to atbilstība pētījuma struktūrai un nepieciešamajam rezultātam, piemērotība pētījuma pasūtītāja noteiktajiem pētījuma uzdevumiem, datu avotu izvēles piemērotība nepieciešamās informācijas ieguvei) vai citus kvalitātes vērtēšanas kritērijus.

25. Slēdzot iepirkuma līgumu ar pētījuma izstrādātāju, pētījuma pasūtītājs ar pētījuma izstrādātāju vienojas un iepirkuma līgumā papildus Publisko iepirkumu likumā noteiktajām obligātajām prasībām paredz šādu informāciju:

25.1. pētījuma izstrādes laikā sagatavojamie dokumenti (piemēram, ievada un nobeiguma ziņojumi, starpziņojumi, prezentācijas);

25.2. pētījuma izstrādes darba plāns, norādot veicamos darbus, to izpildes termiņu un atbildīgo personu;

25.3. pētījuma izstrādes vadības un sadarbības mehānisms;

25.4. kārtība, kādā pētījuma izstrādātājs, nododot pētījuma galīgo redakciju pētījuma pasūtītājam, iesniedz anotāciju atbilstoši šo noteikumu 3.pielikumam;

25.5. kārtība, kādā pētījuma izstrādātājs, nododot pētījuma galīgo redakciju pētījuma pasūtītājam, iesniedz līguma izpildes noslēguma ziņojumu, kurā izstrādātājs sniedz informāciju par visiem izmantotajiem datu avotiem un veiktajiem darbiem visa pētījuma izstrādes laikā, kā arī kopsavilkumu par pētījuma rezultātiem, novirzēm, ja tādas ir bijušas un ir panākta vienošanās ar pasūtītāju, un izmaiņām salīdzinājumā ar sākotnējo izpildes plānu. Pētījuma izstrādātājs pētījuma pasūtītājam elektroniskā formā vai papīra formā nodod visu informāciju un faktus, kas iegūti pētījuma izstrādes gaitā (pētījuma veikšanai nepieciešamie dati, ko radījis vai apkopojis izstrādātājs), un pētījuma izstrādes gaitā izmantoto datu avotu sarakstu;

25.6. citas iespējamās pētījuma pasūtītāja prasības.

**VI. Sabiedrības informēšana un ar pētījumu saistītās informācijas
publiskā pieejamība**

26. Nedēļas laikā pēc pētījuma gala versijas pieņemšanas iestāde elektroniski nosūta Pārresoru koordinācijas centram:

26.1. pētījuma gala versiju;

26.1. anotāciju atbilstoši 3.pielikumā norādītajai formai.

27. Ja pētījuma pasūtītājs ir pašvaldība, plānošanas reģions vai pašvaldības iestāde, pētījuma pasūtītājs nedēļas laikā pēcinformācijas saņemšanas par pētījumu elektroniski nosūta to Vides aizsardzības un reģionālās attīstības ministrijai un Pārresoru koordinācijas centram 26.punktā norādīto informāciju.

28. Pārresoru koordinācijas centrs nedēļas laikā pēc 26. un 27.punktā minētās informācijas saņemšanas ievieto to datu bāzē.

28. Pētījumi, ir pieejami un lejupielādējami Pārresoru koordinācijas centra uzturētajā datubāzē. Ja datu bāzē pētījuma pasūtītāja elektronisko datni nevar ievietot dokumentu apjoma (pārsniedz 20 megabaitu apjomu) un tehnisko ierobežojumu dēļ, datu bāzē tiek ievietota norāde, kur un kā pētījums lejupielādējams.

29. Pētījuma pasūtītājs oficiālajā mājas lapā publicē paziņojumu par to, ka pētījums izstrādāts, kā arī norādi uz Pārresoru koordinācijas centra datu bāzi, kur pētījums ir pieejams.

30. Noteikumi stājas spēkā 2013.gada 1.janvārī.

Ministru prezidents V.Dombrovskis

... ministrs ...

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_ V.Dombrovskis

Vizē:

Valsts kancelejas direktore \_\_\_\_\_\_\_\_\_\_\_\_\_\_\_\_\_\_ E.Dreimane

27.06.2012.

1515

Rauga 67082977

Jolanta.Rauga@mk.gov.lv

Upīte 67082978

Eva.Upite@mk.gov.lv